Predkladacia správa

	Vláda SR uznesením č.986 zo 14. októbra 2003 vzala na vedomie návrh na rekreačno - športové využitie územia pri stupni Čunovo Vodného diela Gabčíkovo (ďalej len VDG) a v bode B.1 uložila ministrovi životného prostredia SR zabezpečiť vykonanie prieskumu záujmu potenciálnych investorov o výstavbu rekreačno - športových objektov a na základe prieskumu predložiť na rokovanie vlády konkrétny návrh na výstavbu Dunajského rekreačného parku s konkrétnymi návrhmi na dobu prenájmu pozemkov. Návrh na rekreačno-športové využitie obsahoval základnú koncepciu riešenia a uvažované územie rozdelil na sektory a každému sektoru pridelil funkcie, ktoré musia konkrétne návrhy na využitie rešpektovať.
	
Na základe poverenia Vodohospodárska výstavba, š. p. Bratislava pristúpila k procesu vykonania prieskumu záujmu potenciálnych investorov. Na posudzovanie predložených návrhov bola vytvorená koordinačno - výberová komisia zložená zo zástupcov sekcie vôd a sekcie ochrany prírody a krajiny Ministerstva životného prostredia SR, zo zástupcu sekcie cestovného ruchu Ministerstva hospodárstva SR, zástupcu správcu vodného toku, t. j. Slovenského vodohospodárskeho podniku, š.p. Banská Štiavnica, závod Bratislava a zástupcov Vodohospodárskej výstavby, š. p. Bratislava.
	
Základnou podmienkou pre rokovanie s investormi bolo rozhodnutie vlády SR v uznesení č. 986/2003, že plochy na výstavbu rekreačno - športových objektov môžu byť poskytnuté iba do dlhodobého prenájmu a to z toho dôvodu, že plochy vhodné na rekreačno-športové využitie sa nachádzajú na objektoch VDG, alebo s nimi úzko súvisia a stále existuje možnosť dohody s Maďarskou republikou o riešení podľa pôvodného projektu. Ďalšou podmienkou bolo, že návrh na využitie musí rešpektovať funkcie pridelené jednotlivým sektorom uvažovaného územia a musí ho riešiť ako jeden celok. Tieto základné podmienky, ako aj základná koncepcia navrhovaného urbanistického riešenia daného územia boli zapracované do základných súťažných podkladov vyhlásenej verejno-obchodnej súťaže podľa § 281 Obchodného zákonníka.
	
Prieskum investorov sa uskutočnil v dvoch etapách.
	
Prvá etapa, ktorá obsahovala dobu prenájmu na 50 rokov, sa uskutočnila začiatkom roka 2004. Napriek veľkému záujmu potenciálnych investorov o súťažné podklady (celkovo si súťažné podklady vyžiadalo 13 subjektov), sa prvá etapa skončila neúspešne, pretože ponuku v stanovenom termíne nepredložil ani jeden investor.
	
Nadväzne koncom roka 2004 bolo vyhlásená druhá etapa prieskumu záujmu a výberu investorov, ktorá obsahovala dobu prenájmu na 99 rokov, súčasne bola rozšírená aj o zahraničných investorov. Vyhlásenie súťaže bolo zverejnené aj v zahraničných periodikách.
	
V rámci druhej etapy sa o realizáciu rekreačno - športových objektov uchádzali traja investori. Jeden investor bol pre neskoré predloženie ponuky zo súťaže vyradený. Súťaž sa preto uskutočnila iba medzi dvomi investormi. Zo súťaže víťazne vyšla DANUBIA INVEST, a. s., ktorá predložila najvýhodnejšie podmienky prenájmu a najlepšie riešenie rekreačno-športového využitia územia pri stupni Čunovo.

Predkladaná správa na rokovanie vlády SR obsahuje:

-	návrh uznesenia vlády SR.
-	vyhodnotenie výsledkov prieskumu záujmu potenciálnych investorov o výstavbu rekreačno-športových objektov pri stupni Čunovo VDG;
-	posúdenie a vyhodnotenie koncepčného a technického návrhu ponuky na výstavbu Rekreačno-športových objektov Dunajského rekreačného parku pri stupni Čunovo VDG predloženého DANUBIA INVEST, a.s.,
-	závery. 

Víťazný návrh bol posúdený odbornými sekciami MŽP SR z hľadiska, ako rešpektoval funkcie pridelené jednotlivým sektorom uvažovaného územia. Voči návrhu neboli vznesené zásadné pripomienky. Vecné pripomienky k predloženému návrhu na rekreačno-športové využitie mala sekcia ochrany prírody a krajiny. Tieto pripomienky budú uplatňované v rámci ďalších etáp konkretizácie návrhu a pri uzatváraní nájomných zmlúv. 

Predkladaný materiál nemá negatívny dopad na životné prostredie a na štátny rozpočet. Samotná realizácia návrhu výstavbou objektov, ako aj ich prevádzka budú mať pozitívny vplyv na vývoj zamestnanosti a na podnikateľské prostredie. Z týchto dôvodov nebolo potrebné vypracovať doložku finančných, ekonomických, environmentálnych vplyvov, vplyvov na zamestnanosť a na podnikateľské prostredie.

	Materiál bol predmetom medzirezortného pripomienkového konania v rámci ktorého neboli vznesené žiadne zásadne zamietavé pripomienky. Pripomienky vecného charakteru  boli akceptované v plnej miere a niektoré, pretože ide iba o výber investora, budú akceptované v ďalších etapách rokovaní s investorom o realizácii projektu.